Author: zuzana.krajcovicova

Príloha

Charakteristika pôsobenia súkromnej vysokej školy Unicentrum - Medzinárodná vysoká škola

Štúdium a absolventi

Študijný program
	Unicentrum - Medzinárodná vysoká škola podľa vyjadrenia Akreditačnej komisie je spôsobilá poskytovať bakalársky a magisterský študijný program „kúpeľníctvo a hotelierstvo“ v študijnom odbore „8.1.1. cestovný ruch“ v dennej a v externej forme štúdia na obdobie štandardnej dĺžky štúdia.
	
Profil absolventa bakalárskeho študijného programu kúpeľníctvo a hotelierstvo: 
Absolvent  si osvojuje základné poznatky zo základov cestovného ruchu, manažmentu, marketingu, ekonómie, informatiky, podnikania v cestovnom ruchu a ďalších príbuzných odborných a všeobecno-vzdelávacích disciplín, ktoré tvoria jadro študijného odboru cestovný ruch.
Spôsobilosť zastávať manažérske pozície na najnižšom stupni riadenia (junior manažér, vedúci prevádzkového tímu v prírodných liečebných kúpeľoch a kúpeľných liečebniach a hoteloch, prevádzkar a pod.) získava absolvovaním prednášok, cvičení (tréningov), seminárov a praxe v povinných a povinne voliteľných predmetoch profilujúcich bakalársky stupeň štúdia.
Absolvent si osvojí základné ekonomické a právne kategórie spojené s podnikovo-hospodárskou činnosťou pri poskytovaní služieb cestovného ruchu; má vedomosti o prírodnom a antropogénnom bohatstve krajiny z hľadiska jeho využiteľnosti pre cestovný ruch, ako aj o službách cestovného ruchu; vie používať kvantitatívne/numerické inštrumentárium a manažérske nástroje  pri riadení obchodno-prevádzkových procesov v podnikovej praxi; vie pochopiť súvislosti a dôsledky alternatívnych rozhodnutí pri  praktickom implementovaní postupov a nástrojov v praxi podnikov služieb cestovného ruchu.

Získa schopnosť vypracovať podnikateľský plán (business plan); schopnosť hodnotiť procesy poskytovania služieb z hľadiska hospodárnosti a kvality; schopnosť aktívne pracovať s počítačom, používať elektronické médiá a potrebné softvérové produkty; schopnosť kvalifikovaného kontaktu so zamestnancom a erudíciu pri prezentovaní podniku služieb cestovného ruchu; spôsobilosť komunikovať v dvoch svetových jazykoch; schopnosť samostatne podnikať vo sfére služieb cestovného ruchu.

Profil absolventa magisterského študijného programu kúpeľníctvo a hotelierstvo: 
Absolvent získava poznatky z predmetov nosných pre jadro znalosti 2. stupňa a vzhľadom na profesijnú profiláciu v manažmente prírodných liečebných kúpeľov a kúpeľných liečební a hotelov, ako aj znalosti z ďalších povinných a povinne voliteľných predmetov, ale aj výberových predmetov, ktorými sú predovšetkým:
•	Projektový manažment.
•	Manažérstvo kvality v cestovnom ruchu.
•	Medzinárodný cestovný ruch.
•	Manažment kúpeľníctva. 
•	Manažment hotelierstva.
•	Kúpeľná ekológia. 
•	Znalostný manažment.
•	Celostný manažment.

	Znalosti z jadra predmetov charakterizujúcich profil absolventa študijného programu, získava študent na prednáškach a samoštúdiom povinnej a odporúčanej literatúry. 

	Zručnosti na vedenie a riadenie prírodných liečebných kúpeľov a kúpeľných liečební a hotelov a ich súčasti – útvarov na vrcholovom stupni riadenia trénujú študenti na cvičeniach a riešením prípadových štúdií z kúpeľníctva a hotelierstva, ktoré sú súčasťou povinne voliteľných predmetov. Získané poznatky a zručnosti dopĺňajú a overujú študenti absolvovaním trojtýždňovej povinnej diplomovej praxe. 

	Prístupmi k výučbe, riešeniu prípadových štúdií a vypracovaniu seminárnych prác a manažérskych projektov, formujú si študenti svoje osobnostné vlastnosti, od ktorých závisia ich postoje a tým aj predpoklady na vrcholovú manažérsku pozíciu v prírodných liečebných kúpeľoch a kúpeľných liečebniach a hoteloch.

Absolvent je spôsobilý:
a)	analyzovať a hodnotiť výkonnosť a predpoklady rozvoja v prírodných liečebných kúpeľov a kúpeľných liečební a hotelov v globálnom prostredí s využitím zodpovedajúcich kritérií a navrhovať praktické riešenia,

b)	viesť a riadiť veľké skupiny ľudí zoskupené do rôznych odborných útvarov v prírodných liečebných kúpeľoch a kúpeľných liečebniach a hoteloch vrátane ich medzinárodných sietí na vrcholovom a strednom stupni riadenia.

Absolvent získa spôsobilosti používať kvantitatívne a manažérske metódy v riadení podnikov a regiónov cestovného ruchu; schopnosť hodnotiť podnikové a národohospodárske účinky cestovného ruchu; schopnosť hodnotiť potenciály podnikov a regiónov cestovného ruchu; manažérske zručnosti pri tvorbe a napĺňaní stratégie podnikov a regiónov cestovného ruchu; schopnosti spracúvať marketingové, ekonomické  a technicko-ekonomické projekty (feasibility study) podnikov a regiónov cestovného ruchu a prevziať zodpovednosť za ich komplexné riešenie; schopnosť komunikovať a prezentovať v interkultúrnom a národnom prostredí.

Predpokladaný počet prijímaných uchádzačov o štúdium 

-	na bakalárke štúdium
dennú formu 40-50 študentov
externú formu 30-40 študentov

-	na magisterské štúdium
dennú formu 30-40 študentov
externú formu 30-40 študentov

Štandardná dĺžka vysokoškolského štúdia a udeľovaný akademický titul 

Bakalársky študijný program – 3 roky – bakalár (v skratke „Bc.“) 
	Magisterský študijný program – 2 roky – magister (v skratke „Mgr.“)

Forma štúdia

denná forma a externá forma 

Garanti študijných programov (garant ŠP) 

Garantom 1. stupňa vysokoškolského štúdia študijného programu kúpeľníctvo a hotelierstvo v  študijnom odbore 8.1.1. cestovný ruch je 

doc. Ing. Alžbeta Kiráľová, PhD.

Garantom 2. stupňa vysokoškolského štúdia študijného programu kúpeľníctvo a hotelierstvo v  študijnom odbore 8.1.1 cestovný ruch je 

prof. Dr. Raphael Breidenbach.

Personálne zabezpečenie:
Bakalársky študijný program zabezpečujú profesori, docenti, odborní asistenti a tvoriví výskumní pracovníci

Rok | Profesori | Docenti | OA (PhD.) | Tvoriví výskumní pracovníci | Spolu
2009 | 2 | 15 | 8 | 1 | 26
2010 | 3 | 17 | 9 | 1 | 30
2011 | 5 | 17 | 10 | 2 | 34
2012 | 5 | 18 | 11 | 2 | 36

Magisterský študijný program zabezpečujú profesori, docenti, odborní asistenti a tvoriví výskumní pracovníci

Rok | Profesori | Docenti | OA (PhD.) | Tvoriví výskumní pracovníci | Spolu
2009 | 1 | 13 | 4 | 1 | 19
2010 | 2 | 14 | 5 | 1 | 22
2011 | 5 | 15 | 5 | 2 | 27
2012 | 9 | 15 | 7 | 2 | 33

Podmienky pre skončenie štúdia 
	Štandardná záťaž študenta bakalárskeho študijného programu za akademický rok je vyjadrená počtom 60 kreditov. Na riadne skončenie bakalárskeho študijného programu je potrebných 180 kreditov a úspešné absolvovanie je podmienené vykonaním štátnych skúšok. Súčasťou štátnych skúšok, ktorými sa overujú vedomosti z problematiky verejnej správy, je tiež obhajoba bakalárskej práce, ktorej rozsah je 35 – 40 strán.

Štandardná záťaž študenta magisterského študijného programu za akademický rok je vyjadrená počtom 60 kreditov. Na riadne skončenie magisterského študijného programu je potrebných 120 kreditov. Úspešné absolvovanie magisterského študijného programu je podmienené vykonaním štátnych skúšok. Súčasťou štátnych skúšok, ktorými sa overujú vedomosti z problematiky verejnej správy, je tiež obhajoba diplomovej práce, ktorej rozsah je 50 – 60 strán.

Údaje o priestorovom, materiálnom, technickom a informačnom zabezpečení

Pre Fakultu cestovného ruchu v Piešťanoch po dohode s Trnavským samosprávnym krajom je k dispozícii školský komplex v Piešťanoch na Komenského ul. 12, v budove bývalého SOU Vodohospodárskeho. Skladá sa z priestorov učební, internátov, dielní a stravovacej časti, študovne s knižnicou, z telocvične. Administratívne priestory fakulty sú zabezpečené 6 kanceláriami v budove v centre mesta v reprezentatívnej budove na Winterovej ul. 16. V týchto priestoroch sa počíta s etablovaním jazykového centra fakulty. Študenti budú mať k dispozícii na stáže celú sieť medzinárodnej hotelovej siete DANUBIA HOTELS GROUP, so 45 hotelovými zariadeniami v 5 krajinách (Veľká Británia, Česká republika, Maďarsko, Rumunsko a Slovensko): Skupina vlastní a prevádzkuje v Maďarsku 23 hotelov, 8 hotelov v Čechách, 10 hotelov na Slovensku, 3 hotely v Rumunsku, 1 vo Veľkej Británii), spolu  v 13 mestách (Londýn, Mariánske Lázně, Budapešť,  Bükfürdő, Győr, Hevíz, Keszthely, Pécs, Sárvár, Sopron, Sovata, Piešťany, Smrdáky). 

Materiálne a technické vybavenie VŠ a jeho postupné rozširovanie bude zamerané na systematické zvyšovanie kvality a efektivity niekoľkých vzájomne sa doplňujúcich oblastí, ktorými sú:
•	vzdelávací proces,
•	vedecko-výskumná činnosti učiteľov,
•	manažment a administratíva školy.
Dostačujúce materiálno-technické zabezpečenie učiteľov v rámci skvalitnenia prípravy na vzdelávaciu činnosť, ako aj na vytvorenie vhodných podmienok na vedecko-výskumnú činnosť je jednou z priorít VŠ. V rámci tejto priority VŠ bude postupne vybavovať všetkých interných učiteľov:
•	služobným notebookom,
•	služobným mobilným telefónom, a
•	dátovou kartou na pripojenie notebooku do siete Internet.
Podobne VŠ poskytne všetkým učiteľom kancelársku a didaktickú techniku v rozsahu ich požiadaviek, na služobné účely v prakticky neobmedzenom rozsahu.
Všetky posluchárne budú vybavené modernou didaktickou a audiovizuálnou technikou. Zabezpečenie posluchární bude riešené tak, aby bolo pedagógovi umožnené realizovať pedagogický proces takým spôsobom, ktorý považuje v danom prípade za najefektívnejší, či už klasickými metódami, pomocou spätného projektora, prezentáciou z notebooku, alebo zobrazovaním informácií priamo z internetu. Je na rozhodnutí pedagóga, ktorý prístup zvolí.

Dlhodobý zámer 

Návrh predpokladá zriadenie – Fakulty cestovného ruchu, kde bude poskytované bakalárske a magisterské štúdium študijného programu kúpeľníctvo a hotelierstvo v študijnom odbore 8.1.1. cestovný ruch. 

Zámery a úlohy vo výchovno-vzdelávacej činnosti:
-	zabezpečiť štúdium internými a externými učiteľmi,
-	vybaviť knižnice potrebným počtom základnej literatúry, primeraným počtom odporúčanej literatúry a zodpovedajúcimi domácimi a zahraničnými časopismi,
-	vyhodnotiť priebeh odborných praxí a úroveň jednotlivých pracovísk, kde sa prax poskytuje a v prípade potreby prijať opatrenia na zvýšenie úrovne praxe,
-	vyhodnotiť zapájanie sa študentov do mobility v rámci projektu Erasmus a prijať opatrenia na zvýšenie počtu študentov, ktorí sa zahraničných mobilít budú zúčastňovať,
-	ponúkať a organizovať kurzy ďalšieho vzdelávania,
-	postupne vybudovať systém doktorandského štúdia 

Vedecko-výskumné zámery a úlohy vrátane zahraničných vzťahov:
-	analyzovať skúsenosti zo zapájania sa katedier a ich učiteľov do výskumných, vzdelávacích i prakticky orientovaných projektov v rámci výskumných agentúr Slovenska a smerom na zahraničie,
-	na základe výsledkov analýzy stabilizovať, resp. meniť výskumne úlohy a zámery,
-	v rámci analýzy skúseností z prvých riešených vedecko-výskumných i ďalších projektov vyhodnotiť aj vnútorné, finančné, informačné a materiálne podmienky na zapájanie sa a riešenie vedecko-výskumných, vzdelávacích i prakticky orientovaných projektov,
-	zvyšovať úroveň vydávaného vedecko-odborného časopisu a úroveň organizovania vedeckých konferencií,
-	vyhodnotiť zapájanie sa študentov do výskumných úloh učiteľov a začať s organizovaním ŠVOČ (študentských, vedeckých a odborných konferencií),
-	analyzovať úroveň zahraničnej spolupráce, učiteľov a študentov a na základe výsledkov prijať opatrenia na potvrdenie a predĺženie zmlúv o spolupráci v prípadoch, kde je spolupráca vzájomne užitočná. Hľadať a zmluvne usporiadať ďalšie partnerské, vedecko-pedagogické pracoviská v Európe v zámorí a ázijských krajinách.

Dlhodobé úlohy v podporných činnostiach:
-	implementovať a v prípade potreby inovovať projekt informatizácie vo všetkých oblastiach činnosti školy a vytvárať podmienky na uplatnenie najmodernejších technológií s vysokými technickými parametrami v tomto projekte,
-	pripraviť projekt prijímania a ďalšieho vzdelávania mladej generácie vedcov, ktorá bude v dlhodobom horizonte zabezpečovať výskum a výučbu,
-	analyzovať implementáciu projektu vzťahov s verejnosťou a úrovne plnenia plánu, marketingových aktivít a prijať opatrenia na zvýšenie úrovne v danej oblasti,
-	vyhodnotiť úroveň realizácie sociálneho programu študentov a zamestnancov školy v rátane úrovne finančného odmeňovania učiteľov a aktivity študentského klubu. Následne prijať opatrenia na sústavne napredovanie v danej oblasti,
-	posúdiť úroveň materiálneho vybavenie výučby a výskumu učiteľov, zamestnancov a študentov a zabezpečiť zodpovedajúce pracovné (ergonomické) podmienky. 

Unicentrum - Medzinárodná vysoká škola má uzavreté kooperačné zmluvy s Donau-Universität Krems a Hochschule Luzern, Institut für Tourismuswirtschaft. V spolupráci s uvedenými vysokými školami pripravuje projekt spoločného študijného programu cestovný ruch v hotelierstve a kúpeľníctve. Cieľom tohto študijného programu je umožniť študentom absolvovať takú časť štúdia na partnerských vysokých školách, ktorej absolvovanie im umožní získať diplom tak na vysokej škole Unicentrum - Medzinárodná vysoká škola, ako aj z partnerskej vysokej školy.

Začiatok výučby

	Začiatok výučby sa predpokladá v akademickom roku 2010/2011.